ஜப்பான் நாட்டு சென் மதத்தினர் பாடிய ஹொக்கு என்ற ஒரு வகையே ஹைக்கு, ஐக்கூ என்று நாம் நாட்டிலும் பரவியது . இது மூன்று அடிகளால் பாடும் குறுங்கவிதையாகும். இதன் மூன்றாவது அடி , முதல் இரண்டு அடிகளின் பொருளை அதிரடியாய் திசை திருப்பும்: சாட்டையடி போல் மனதை இறுக்கும். படித்த பொறியாளர் முதல் சாதாரண தொழிலாளி வரை பலரும் ஐக்கூ எழுதி வருகின்றனர். கணினியுகத்தில் நீண்ட நெடிய கவிதைகளைப் படிக்க நேரமும், பொறுமையும் இருப்பதில்லை. ஆனால் இந்த மூன்று வரி முத்துக்களான ஐக்கூ கவிதைகளை எல்லோரும் விரும்பிப் படிக்கின்றனர். ஐக்கூ கவிதைகளுக்கு வயது வரம்பு இன்றி அனைத்துத் தரப்பினர்களிலும் வாசகர்கள் உண்டு. கவிதை ரசிகர்கள் என்ற சின்ன வட்டத்தையும் தாண்டி பரவலாக பலராலும் படிக்கப்படும் வடிவம்தான் ஐக்கூ.